Veľmi jednoduchú prácu s dolapením drogového dílera mali vlani policajti v Austrálii.
Ten najprv nabúral policajné auto a počas neskoršej kontroly u neho polícia našla drogy za 200 miliónov austrálskych dolárov (cca vyše 123 miliónov eur).
Súd Novom Južnom Walese v piatok poslal muža na 6,5 roka do väzenia, píše server novinky.cz.
Simon Tú nemal v júli minulého roka najlepší deň. Policajti na služobni počuli vonku hlasnú ranu a keď sa vyšli pozrieť von, videli nabúrané dve policajné autá.
Hoci Tú z miesta nehody ušiel, pre políciu nebolo zložité si prehrať len pár minút staré záznamy z bezpečnostných kamier.
Onedlho už auto podozrivého muža zastavili.
Pri dopravnej kontrole sa začal vodič správať veľmi podozrivo a polícia sa rozhodla prehľadať jeho automobil.
Na ich prekvapenie našla vnútri papierové krabice s celkom 273 kilogramami pervitínu.
Ich hodnota pri predaji na ulici by predstavovala závratných 200 miliónov austrálskych dolárov, teda vyše 123 miliónov eur.
Tú bol okamžite zatknutý a automobil s množstvom drog zabavili.
"Šlo bezpochyby o úplne najjednoduchšie dolapenie drogového dealera, ktoré kedy polícia v Novom Južnom Walese uskutočnila. Neuveriteľné, skutočne neuveriteľné," nemohol na tlačovej konferencii náhode uveriť detektív Glyn Baker.
Drogový dealer sa v piatok objavil pred súdom, kde si vypočul trest. Šesť rokov a šesť mesiacov odňatia slobody nepodmienečne.
O podmienečné prepustenie bude môcť požiadať najskôr v júli 2023.